b'\n_START_ARTICLE_\nKirde kaitseringkond\n_START_PARAGRAPH_\nKirde kaitseringkond oli Eesti maav\xc3\xa4e struktuuri\xc3\xbcksus (kaitseringkond) aastani 2014. Vastutas Ida-Viru-, L\xc3\xa4\xc3\xa4ne-Viru-, J\xc3\xb5geva- ja J\xc3\xa4rvamaa territoriaalkaitse eest.\n_START_SECTION_\nVarasem lahendus\n_START_PARAGRAPH_\nIda-Viru-, L\xc3\xa4\xc3\xa4ne-Viru-, J\xc3\xb5geva- ja J\xc3\xa4rvamaad h\xc3\xb5lmav kaitsev\xc3\xa4e territoriaalne formeering moodustati 2003. aastal P\xc3\xb5hja kaitseringkonna nime all. Varasem P\xc3\xb5hja kaitseringkond ulatus Harju- ja Raplamaale ega h\xc3\xb5lmanud J\xc3\xb5gevamaad. Tollase kaitseringkonna staap asus Rakveres.\n_START_SECTION_\nMoodustamine Tapal\n_START_PARAGRAPH_\n2008. aasta 1. jaanuaril nimetati senine P\xc3\xb5hja kaitseringkond Kirde kaitseringkonnaks, selle staap viidi Tapale ning kaitseringkonna \xc3\xbclem arvati kaitsev\xc3\xa4e juhataja vahetust alluvusest maav\xc3\xa4e \xc3\xbclema vahetusse alluvusse. Praktiliselt ringkonna staap seni s\xc3\xb5jalises m\xc3\xb5ttes siiski ei olnud tegutsenud._NEWLINE_1. juulil 2008 anti esimesena neljast kaitseringkonnast Kirde kaitseringkonnale ka operatiiv- ja v\xc3\xa4lja\xc3\xb5ppe\xc3\xbclesanded ning kaitseringkonna koosseisu arvati seni maav\xc3\xa4e \xc3\xbclema vahetus alluvuses olnud Viru jalav\xc3\xa4epataljon ning varasema Tapa v\xc3\xa4lja\xc3\xb5ppekeskuse alla kuulunud pioneeripataljon, suurt\xc3\xbckiv\xc3\xa4epataljon, \xc3\xb5hut\xc3\xb5rjepataljon. \xc3\x9chtlasi moodustati Tapal senise v\xc3\xa4lja\xc3\xb5ppekeskuse vastavate all\xc3\xbcksuste baasil Kirde kaitseringkonna staabi- ja tagalakeskus. Kaitseringkonna esimeseks \xc3\xbclemaks sai senine Tapa V\xc3\xa4lja\xc3\xb5ppekeskuse \xc3\xbclem kolonel Urmas Roosim\xc3\xa4gi. Tapa v\xc3\xa4lja\xc3\xb5ppekeskuse juurde kuulunud kaitsev\xc3\xa4e keskpol\xc3\xbcgoon oli kaitseringkonna alluvuses 2010. aastani, mil see viidi kaitsev\xc3\xa4e logistikakeskuse koosseisu.\n_START_SECTION_\nTegevus\n_START_PARAGRAPH_\nKirde kaitseringkonda v\xc3\xb5ib lugeda seoses koosseisu kuulunud erinevate relvaliikide \xc3\xbcksustega ja hea taristuga suurima rahuaegse erialase potentsiaali ja kompetentsiga maav\xc3\xa4e v\xc3\xa4ekoondiseks aastatel 2009\xe2\x80\x932014. Ringkonna taristu ja personali baasil valmistati ajateenistuses ette v\xc3\xb5i v\xc3\xa4rskendati reserv\xc3\xb5ppekogunemistel suur osa 1. jalav\xc3\xa4ebrigaadi, aga samuti oluline osa teiste toonaste kaitseringkondade s\xc3\xb5jaaja koosseise. Kirde kaitseringkonna p\xc3\xb5hilisi suur\xc3\xb5ppusi oli kevaditi Kirdekonn ning \xc3\xbchel Kevadtormi \xc3\xb5ppusel oli Kirde Kaitseringkond peamine treenitav \xc3\xbcksus. Ringkonna s\xc3\xb5jaaegses varustatuses esines siiski olulisi puuduj\xc3\xa4\xc3\xa4ke, kuna suurem osa kasutatavast varustusest pidanuks kuuluma s\xc3\xb5jaajal 1. jalav\xc3\xa4ebrigaadi \xc3\xbcksuste formeerimiseks._NEWLINE_2014. aastal, kui kaitsev\xc3\xa4e struktuurist kaotati kaitseringkonnad, viidi Kirde kaitseringkonna koosseisus olnud v\xc3\xa4eosad 1. jalav\xc3\xa4ebrigaadi koosseisu.'